KIRJALLINEN KYSYMYS E-0659/03

esittäjä(t): Maurizio Turco (NI) komissiolle

(6. maaliskuuta 2003)

Aihe: Useiden suurten laittomien kaatopaikkojen sulkeminen Sisiliassa ja direktiivi 75/442/ETY

Viime viikkoina Sisiliassa on paljastettu noin sata laitonta kaatopaikkaa, muun muassa

a) sekajätteiden, mukaan lukien erityisjätteiden ja vaarallisten jätteiden kaatopaikka, joka sijaitsee viiden kunnan alueella Messinan maakunnassa Peloritani-vuorten ja Mela-virran välissä 225 neliökilometriä, eli sadasosan Sisilian alueesta, kattavan tärkeän matkailualueen lähellä.

b) Riberan kunnassa (Agrigento) Mancusin alueella sijaitseva laajamittainen 65 000 neliömetrin kokoinen vaarattomien erityisjätteiden kaatopaikka. Alue on geologisesti kelpaamaton kaatopaikaksi, sillä se sijaitsee lähellä Verdura-jokea.

c) lähellä Megara Giannalenan asemaa Augustan kunnan vieressä (Siracusa) sijaitseva 40 000 neliömetrin kaatopaikka, johon on sijoitettu 215 tonnia ratapölkkyjä, joita pidetään vaarallisina erityisjätteinä, koska ne on käsitelty kresolaatilla.

Direktiivin 75/442/ETY(1) 7 artiklan mukaisesti jäsenvaltioiden on toteutettava tarvittavat toimenpiteet sen varmistamiseksi, että jokainen jätteen haltija antaa jätteen yksityisen tai julkisen jätteenkerääjän tai yrityksen käsiteltäväksi, jos jätteen haltija ei itse käsittele sitä. Jos jätteen haltijan henkilöllisyys on tuntematon (kuten laittomien jätteiden tapauksessa), jäsenvaltioiden viranomaisten pitää toteuttaa tarvittavat toimenpiteet 7 artiklassa tarkoitettujen säännösten noudattamiseksi. Jätteiden jatkuva valvomaton sijoittaminen rikkoo myös direktiivin 75/442/ETY 4 artiklaa, jonka mukaan jätteistä pitää huolehtia vaarantamatta ihmisen terveyttä ja vahingoittamatta ympäristöä (Euroopan yhteisöjen tuomioistuin, asia C-365/97, S. Rocco).

- Onko Sisilia saanut yhteisön rahoitusta alueiden, joilla on laittomia kaatopaikkoja, kunnostamiseen ja/tai valvottujen kaatopaikkojen rakentamiseen ja hoitamiseen?

- Jos otetaan huomioon havaittujen kaatopaikkojen määrän, niiden peittämän alueen laajuuden ja niihin sijoitettujen jätteiden suuren määrän, voidaan olettaa, että minkäänlaista valvontaa ei ole ollut pitkään aikaan, joten mihin direktiivin 75/442/ETY mukaisiin toimiin komissio aikoo ryhtyä?

(1) EYVL L 194, 25.7.1975, s. 39.

Margot Wallströmin komission puolesta antama vastaus

(3. huhtikuuta 2003)

Kuten parlamentin jäsen kysymyksessään mainitsee laittomiin kaatopaikkoihin sovelletaan jätteistä 15. heinäkuuta 1975 annettua neuvoston direktiiviä 75/442/ETY(1), sellaisena kuin se on muutettuna, ja erityisesti sen 4, 8 ja 9 artiklaa sekä kaatopaikoista 26. huhtikuuta 1999 annettua neuvoston direktiiviä 1999/31/EY(2).

Koska komissio ei ole tietoinen parlamentin jäsenen mainitsemassa nimenomaisesta tapauksesta, se aikoo kerätä tapausta koskevat yksityiskohtaiset tiedot ja varmistaa EY:n perustamissopimuksessa sille määrätyn toimivallan rajoissa, että tapauksessa noudatetaan yhteisön lainsäädäntöä.

EY:n perustamissopimuksen 211 artiklassa määrätään, että turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan.

Perustamissopimuksen valvojana toimivan komission käytettävissä olevien toimien joukossa on perustamissopimuksen 226 artiklan mukainen rikkomista koskeva menettely, jonka komissio voi käynnistää, jos se katsoo, että jäsenvaltio on jättänyt täyttämättä sille yhteisön lainsäädännön nojalla kuuluvan velvollisuuden.

Mitä tulee pilaantuneiden alueiden ennallistamiseen, Sisilian alueellisessa toimintaohjelmassa (rakennerahaston ohjelmakausi 20002006) on määrä toteuttaa toimenpiteen 1.4.2 yhteydessä sellaisia toimia kuten pilaantuneiden alueiden yksilöinti ja jälkihuolto. Komission käytettävissä olevien tietojen perusteella toimenpiteen yhteydessä ei ole vielä suoritettu maksuja eikä myöskään ole vastaanotettu yhtään maksupyyntöä.

(1) EYVL L 194, 25.7.1975.

(2) EYVL L 182, 16.7.1999.